**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2019. gada 7.-8. oktobrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2019. gada 7.-8. oktobrī Luksemburgā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *ES iekšējās drošības nākotne: jaunās tehnoloģijas un iekšējā drošība*

Līdz šim notikušās diskusijas par ES iekšējās drošības nākotni izkristalizējušas vairākus jautājumus, par kuriem nepieciešama padziļināta diskusija. Viens no šiem jautājumiem ir jaunās tehnoloģijas, kas vienlaikus ir gan drauds, gan izaicinājums, gan iespēja iekšējās drošības kontekstā.

Galvenās tehnoloģijas ar vissvarīgāko ietekmi uz iekšējās drošības jomu, to radītie izaicinājumi un ieguvumi:

*- 5G mobilais internets (5G) -* pateicoties 5G augstajiem drošības standartiem un sadrumstalotajai un virtuālajai arhitektūrai, tiesībaizsardzības un tiesu iestādes var zaudēt piekļuvi vērtīgiem datiem (piemēram, lietotāja, satura un ģeolokācijas/ atrašanās vietas datiem) vai arī šāda piekļuve varētu tikt nopietni traucēta;

*- Mākslīgais intelekts –* sniegs iespēju vienlaicīgi apstrādāt liela apjoma datus, kas iegūti no dažādiem datu avotiem un ierīcēm, kas nebūtu iespējams, darbojoties tikai cilvēkam;

*- Lietu internets (dažādas programmatūras, aparatūras produkti, sakaru standarti un savienojamības protokoli) –* apgrūtinās piekļuvi elektroniskajiem pierādījumiem (piemēram, informācijai, kas glabājas “mākonī”);

*- Droni un citi bezpilota lidaparāti –* ievērojot to plašo pieejamību, augošo funkcionālo jaudīgumu un daudzveidību, ir paredzams, ka to radītais apdraudējums turpinās pieaugt. Nākotnē droni būs ne tikai mazāki un klusāki, bet arī jaudīgāki. Pateicoties vieglākiem un efektīvākiem akumulatoriem, palielinātām datu glabāšanas un skaitļošanas jaudām, gudrākai programmatūrai un 5G ieviešanai, tie spēs lidot lielākus attālumus, kā arī pārvadāt lielākas kravas. Vienlaikus, ievērojot dronu sniegtās iespējas, tos savā darbā plaši pielieto gan tiesībaizsardzības iestādes, gan citas valsts iestādes, turklāt to izmantošana arvien pieaug.

*- Datu anonimizācija un šifrēšana –* noziedznieki, lai izvairītos no atklāšanas un to atrašanās vietas noteikšanas, regulāri izmanto tiešsaistes anonimitātes un šifrēšanas rīkus. Daudzos sociālajos medijos un tiešsaistes ziņapmaiņas lietojumprogrammās pēc noklusējuma ir iestrādāta šifrēšana (“*end to end encryption*”), kas nozīmē, ka likumpārkāpēji bez tehniskām prasmēm var sazināties ar relatīvu anonimitāti. Lai pienācīgi reaģētu uz šo apdraudējumu, ir vajadzīga skaitļošanas jauda, atbilstoši tehniskie risinājumi, labi apmācīts personāls un skaidrs tiesiskais regulējums.

*- Citas progresējošās tehnoloģijas (3D drukāšana; biotehnoloģijas) –* piemēram,3D drukāšana palielinās noziedznieku piekļuvi ieročiem un rīkiem, kam iepriekš bija nepieciešamas sarežģītas tehnoloģiskas procedūras, un, kas radīja ievērojamas (bieži vien pārāk lielas) izmaksas. Izmantotie materiāli var negatīvi ietekmēt tradicionālas atklāšanas metodes. Savukārt biotehnoloģija, kas paver ceļu krāpšanai un manipulācijām ar cilvēka DNS vai citiem biometriskiem līdzekļiem varētu ietekmēt savākto pierādījumu juridisku atzīšanu.

Ievērojot minēto, lai pēc iespējas pilnīgāk izmantotu iespējas, ko piedāvā jaunās tehnoloģijas, un uzlabotu cīņu pret jauniem noziedzības veidiem, Somijas prezidentūra plāno turpināt Rumānijas prezidentūras laikā iesāktās diskusijas par Kopīgas Inovāciju laboratorijas, kurai cita starpā būs pieejamas jaunās tehnoloģijas dalībvalstu atbalstam, izveidi Eiropolā (Eiropols jau pašlaik veic ieguldījumus, piemēram, telekomunikāciju atkodēšanas iekārtās), kā arī par dialoga veicināšanu starp tiesībaizsardzības iestādēm un privāto sektoru.

Ministriem paredzētas diskusijas par to, kā efektīvāk izmantot jaunās tehnoloģijas tiesībaizsardzības iestāžu darbā, vienlaikus prognozējot un samazinot ar tām saistītos riskus, kā arī rodot līdzsvaru starp efektīvu kriminālizmeklēšanu un pamattiesību un datu aizsardzību.

Dalībai Padomes sanāksmē sagatavota nacionālā pozīcija.

* *Terorisma apkarošana: Labējais vardarbīgais ekstrēmisms un terorisms*

Terorisms joprojām turpina būt būtisks apdraudējums ES dalībvalstīs. 2018.gadā ievērojams skaits cilvēku gāja bojā vai tika ievainoti džihādistu rīkotajos uzbrukumos. Turklāt labējā spārna ekstrēmistu uzbrukumi un daudzi aizdomās turamo labējo teroristu aresti norāda, ka ekstrēmisti no daudzām dažādām ideoloģijām aizvien vairāk uzskata vardarbību par pamatotu konfrontēšanas līdzekli.

Pamatojoties uz dalībvalstu ekspertu diskusijām, ir secināms, ka labējā spārna vardarbīgā ekstrēmismā darbojošās grupas un dalībnieki rada dažādas problēmas nacionālajām iestādēm, proti, to darbības bieži vien ir juridiski grūti kvalificējamas un var apgrūtināt iespēju noteikt, vai tām ir teroristisks mērķis.

Fakts, ka ir iespējamas kvalifikācijas atšķirības dalībvalstīs, var nozīmēt, ka ir pieejama tikai daļēja un nepietiekama apdraudējuma aina.

Ievērojot minēto, Padomes sanāksmē ir paredzētas diskusijas par pastāvošajiem izaicinājumiem un iespējamajiem risinājumiem[[1]](#footnote-1)*.*

Latvijas nostāja atbilst pozīcijai Nr. 1 *“Par ES reakciju uz terorismu – pašreizējā situācija un turpmākā rīcība”*, kas š.g. 5. martā apstiprināta Ministru kabinetā un š.g. 6.martā saskaņota ar Saeimas Eiropas lietu komisiju.

***Latvijas viedoklis:***

*Ievērojot, ka terorisms turpina radīt apdraudējumu ES iekšējai drošībai,* ***Latvija piekrīt****, ka nepieciešama diskusija par drošības riskiem, ko rada labējā spārna vardarbīgie ekstrēmisti, iespējamajiem risinājumiem to novēršanai un izpratnes ES līmenī veicināšanai par labējā spārna vardarbīgo ekstrēmistu darbību un mērķiem.*

* *Hibrīddraudi un iekšējā drošība*

Lai gan hibrīddraudu apkarošana iekšējās drošības kontekstā tiek identificēta kā dalībvalstu kompetence, tomēr pastāv nepieciešamība pēc vienotas un koordinētas ES rīcības. Šī apņemšanās tika apstiprināta arī ārlietu un aizsardzības ministru kopīgajā neformālajā sanāksmē š.g. augustā Helsinkos.

Ir sasniegts progress ES līmeņa koordinētā pieejā cīņā ar hibrīdā apdraudējumā un dezinformācijas radītajiem izaicinājumiem. Jūnija Eiropadomes secinājumos izcelta nepieciešamība stiprināt ES noturību pret hibrīdo apdraudējumu un dezinformāciju, kā arī nepieciešamība vērsties pret augošajiem ļaunprātīgu manipulāciju riskiem tiešsaistē un vairot sociālo mediju platformu atbildību un caurskatāmību. Lai sekmētu visaptverošu un starpsektoriālu pieeju, jūlijā tika izveidota ES Padomes Noturības un hibrīddraudu darba grupa.

Arī jaunajā *ES stratēģiskajā darba kārtībā 2019.-2024. gadam[[2]](#footnote-2)* ir uzsvērts, cik svarīgi ir aizsargāt sabiedrību pret hibrīddraudiem, kibernoziegumiem un dezinformāciju. Tajā tiek uzsvērts, ka, lai novērstu šādus draudus, nepieciešama visaptveroša pieeja ar plašāku sadarbību, lielāku koordināciju, vairāk resursiem un tehnoloģiskajām iespējām.

Ievērojot minēto, Padomes sanāksmē ir paredzētas diskusijas par nepieciešamību tālāk attīstīt visaptverošu situācijas apzināšanu un izpratni par hibrīddraudiem, cita starpā, izvērtējot pienesumu, ko var sniegt gan dalībvalstis, gan ES institūcijas, gan tās izveidotie mehānismi un rīki kopēja mērķa, proti, hibrīddraudu mazināšanā un apkarošanā, sasniegšanā [[3]](#footnote-3)*.*

***Latvijas viedoklis:***

***Latvija piekrīt****, ka hibrīddraudu apkarošanai vajadzīga gan dalībvalstu, gan Eiropas iestāžu kopīga rīcība. Praksē tā jāturpina īstenot kā kopīgu analītisku ziņojumu vai hibrīddraudu novērtējumu un draudu analīzes, ko veic Eiropols, Frontex,* Eiropas *Komisijas ārkārtas reaģēšanas* centrs (ERCC), ES Hibrīddraudu analīzes vienība, Eiropas Izcilības centrs cīņai ar hibrīdo apdraudējumu *un citi, izstrāde.*

***Latvija piekrīt*** *ciešai sadarbībai, vienotai koordinācijai, informācijas un labās pieredzes apmaiņai ES dalībvalstu starpā hibrīdā apdraudējuma jomā, tostarp ekspertu sanāksmju, politisku diskusiju, kā arī mācību organizēšanai.*

***Latvija atzinīgi vērtē*** *arī Prezidentūras* *ziņojuma projektā[[4]](#footnote-4)**ietvertos secinājumus un rekomendācijas ES un dalībvalstu spēju stiprināšanai, lai novērstu hibrīddraudus un savlaicīgi reaģētu uz tiem, kā, piemēram, palielināt informētību, izveidojot īpašus mehānismus informācijas apmaiņai starp dalībvalstīm un koordinējot ES darbības stratēģiskās saziņas nodrošināšanai.*

* *Sadarbspējas īstenošana*

Š.g. 11. jūnijā spēkā stājās jaunās Sadarbspējas regulas[[5]](#footnote-5), kas izveido tiesisko ietvaru sadarbspējai starp ES informācijas sistēmām (policijas un tiesu iestāžu sadarbība, patvērums un migrācija, robežas un vīzas). Sadarbspējas regulu vispārējais mērķis ir (1) uzlabot Šengenas ārējās robežas pārvaldību un (2) sniegt ieguldījumu ES iekšējā drošībā.

Sadarbspējas regulu tvērumā ir ietvertas tādas esošās ES informācijas sistēmas kā *SIS*[[6]](#footnote-6), *VIS*[[7]](#footnote-7) un *Eurodac*[[8]](#footnote-8) un tādas plānotās ES informācijas sistēmas kā IIS[[9]](#footnote-9), *ETIAS*[[10]](#footnote-10) un *ECRIS-TCN* sistēma[[11]](#footnote-11). Papildus to tvērumā ir ietverts arī Interpola *SLTD*[[12]](#footnote-12) un *TDAWN*[[13]](#footnote-13), kā arī Eiropola dati.

Jāatzīmē, ka pirms sadarbspējas attīstības ir jādefinē vairāki tehniskie elementi. Proti, Komisijai ir jāpieņem attiecīgie deleģētie akti, kā arī par attiecīgajiem aktiem jākonsultē katras dalībvalsts ieceltie eksperti. Tāpat Komisijai cieši jāseko Sadarbspējas regulu ieviešanai nacionālajā līmenī.

Ievērojot to, ka Sadarbspējas regulu īstenošana ir arī viena no Somijas Prezidentūras galvenajām prioritātēm, Padomes sanāksmē paredzēta viedokļu apmaiņa par jautājumiem, kas skar sadarbspējas īstenošanu[[14]](#footnote-14).

***Latvijas viedoklis:***

***Latvija uzskata****, ka Sadarbspējas regulu efektīva un pilnvērtīga ieviešana ir viens no būtiskākajiem kritērijiem, lai nākotnē kompetentās iestādes varētu maksimāli ātri un kvalitatīvi iegūt to funkciju īstenošanai nepieciešamo informāciju no attiecīgo ES informācijas sistēmu platformas, tādā veidā veicinot iekšējās drošības stabilitāti.*

***Latvija atbalsta*** *koordinētu rīcību sadarbspējas īstenošanai gan ES, gan nacionālā līmenī, vienlaikus izvairoties no dublējošiem pārraudzības mehānismiem, kas izpaustos kā ziņošana par nacionālo progresu sadarbspējas īstenošanā dažādos ES formātos.*

*Latvija nacionāli veic nepieciešamos pasākumus, lai īstenotu Sadarbspējas regulu prasības.*

Līdztekus šiem jautājumiem ministriem paredzēta neformāla viedokļu apmaiņa pusdienu formātā par pašreizējo situāciju migrācijas jomā. Tāpat ministri tiks informēti par gaidāmās regulas, ar ko groza Regulu par Eiropas Robežu un krasta apsardzi, īstenošanu, kā arī par drošības un stabilitātes partnerību Sāhelā.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Sandis Ģirģens.

Iekšlietu ministrs Sandis Ģirģens

26.09.2019. 16:05

1338

Eiropas lietu un starptautiskās sadarbības departamenta
Eiropas lietu nodaļas juriskonsulte

A. Valaine-Elsone, 67219503

anete.valaine-elsone@iem.gov.lv

1. Informatīvā ziņojuma gatavošanas brīdī diskusiju jautājumi nav zināmi [↑](#footnote-ref-1)
2. <https://www.consilium.europa.eu/media/39931/a-new-strategic-agenda-2019-2024-lv.pdf> [↑](#footnote-ref-2)
3. Informatīvā ziņojuma gatavošanas brīdī diskusiju jautājumi nav zināmi [↑](#footnote-ref-3)
4. *Presidency Report on Scenario-Based Policy Discussions on Countering Hybrid Threats* [↑](#footnote-ref-4)
5. (ES)2019/817 un (ES) 2019/818 [↑](#footnote-ref-5)
6. Šengenas Informācijas sistēma [↑](#footnote-ref-6)
7. Vīzu informācijas sistēma [↑](#footnote-ref-7)
8. Pirkstu nospiedumu salīdzināšanas sistēma *Eurodac* [↑](#footnote-ref-8)
9. Ieceļošanas/izceļošanas sistēma [↑](#footnote-ref-9)
10. Eiropas Ceļošanas informācijas un atļauju sistēma [↑](#footnote-ref-10)
11. Eiropas Sodāmības reģistru informācijas sistēmas papildināšanai un atbalstam izveidota centralizēta sistēma [↑](#footnote-ref-11)
12. Interpola Zagto un pazaudēto ceļošanas dokumentu datubāze [↑](#footnote-ref-12)
13. Interpola ceļošanas dokumenti, par kuriem izdoti paziņojumi [↑](#footnote-ref-13)
14. Informatīvā ziņojuma gatavošanas brīdī diskusiju jautājumi nav zināmi [↑](#footnote-ref-14)